32001D0181
L 066/39
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 февруари 2001 година
за изменение на приложение I към Решение 91/666/ЕИО на Съвета относно създаване на резерви в Общността на противошапни ваксини и за осъвременяване на Решение 2000/112/ЕО по отношение на разпределението на резервите от антиген между банките с антигени
(нотифицирано под номер С(2001) 425)
(текст от значение за ЕИП)
(2001/181/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 91/666/ЕИО на Съвета от 11 декември 1991 г. относно създаване на резерви в Общността на противошапни ваксини (1), последно изменено с Решение 1999/762/ЕО (2), и по-специално членове 7 и 9 от него,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (3), последно изменено с Регламент (ЕО) № 1258/1999 (4), и по-специално член 14 от него,
като има предвид че:
(1)
В съответствие с Решение 91/666/ЕИО закупуването на антиген е част от дейността на Общността за създаване на общностни резерви от ваксини срещу шап.
(2)
Приложение I към Решение 91/666/ЕИО определя подробно количествата и подтиповете антиген от вируса на шап, които да се съхраняват в Общността като резерви от антиген.
(3)
По необходимост, произтичаща от епидемиологичната обстановка и следвайки указанията на Световната референтна лаборатория за изследване на шапа, Пърбрайт, Обединеното кралство, както и препоръките на експертната група, създадена с цел преразглеждане на определени разпоредби на Директива 85/511/ЕИО (5), последно изменена с Акта за присъединяване на Австрия, Финландия и Швеция, Общността е закупила подтиповете на антиген от вируса на шап.
(4)
С Решение 93/590/ЕО на Комисията от 5 ноември 1993 г. относно закупуването от Общността на антигени на вируса на шап в рамките на действията на Общността във връзка с резервите от противошапни ваксини (6), последно изменено с Решение 2000/112/ЕО (7), е създаден режим за закупуване на типовете антигени от вируса на шап А5, А22 и О1.
(5)
С Решение 97/348/ЕО на Комисията от 23 май 1997 г. относно закупуване от Общността на антигени за болестта шап и за разработването, производството, съхранението и разпространението на противошапни ваксини (8), последно изменено с Решение 2000/112/ЕО, е създаден режим за закупуване на типовете А22-Iraq, С1 и ASIA1 антигени от вируса на шап.
(6)
С Решение 2000/77/ЕО на Комисията от 17 декември 1999 г. относно закупуване от Общността на антигени на болестта шап и за разработването, производството, съхранението и разпространението на ваксини срещу шап (9), е създаден режим за закупуване на определени количества от типовете А Iran 96, А Iran 99, А Malaysia 97, SAT1, SAT2 (източноафрикански и южноафрикански щамове) и SAT 3 антигени от вируса на шап.
(7)
С Решение 2000/569/ЕО на Комисията от 8 септември 2000 г. относно закупуване от Общността на антигени на болестта шап и за разработването, производството, съхранението и разпространението на ваксини срещу шап (10) е създаден режим за закупуване на допълнителни количества от типовете А22-Iraq О1-Manisa, ASIA1-Shamir, А Malaysia 97, SAT 1, SAT 2 (източноафрикански и южноафрикански щамове) и SAT 3 антигени от вируса на шап.
(8)
Изглежда необходимо приложение I към Решение 91/666/ЕИО да бъде приведено в съответствие с извършените от Общността покупки в светлината на развитието на епидемиологията.
(9)
Изглежда също така уместно да бъде осъвременено приложението към Решение 2000/112/ЕО относно подробното определяне на разпределението между банките с антигени на резерва от антиген в Общността, създаден в рамките на дейността на Общността по отношение на резервите от противошапни ваксини, и за изменение на Решения 93/590/ЕО и 97/348/ЕО.
(10)
Мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Приложение I към Решение 91/666/ЕИО се заменя с приложение I към настоящото решение.
Член 2
Приложението към Решение 2000/112/ЕО се заменя с приложение II към настоящото решение.
Член 3
Адресати на настоящото решение са държавите-членки.
Съставено в Брюксел на 22 февруари 2001 година.